Diari Oficial de la Generalitat Valenciana


Sumari del DOGV 4745, del 04-05-2004 (2004/4356)

ORDE de 28 d'abril de 2004, del conseller de Presidència, per la qual es regula i convoca la segona edició del Concurs Internacional de Fotografia Cooperació al Desenvolupament: Objectiu Obert . Solidària 2004.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4745

Data del DOGV
:   04-05-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/4356


Data del document
:   28-04-2004

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * premi cultural
    * arts visuals
    * professió artística
    * cooperació internacional
    * distinció honorífica

ORDE de 28 d'abril de 2004, del conseller de Presidència, per la qual es regula i convoca la segona edició del Concurs Internacional de Fotografia Cooperació al Desenvolupament: Objectiu Obert - Solidària 2004. [2004/4356]
  
El Decret 201/1997, d'1 de juliol, del Govern Valencià, sobre la regulació de les bases per a la Cooperació Internacional al Desenvolupament, establix en el seu article primer que un dels objectius de l'acció de cooperació al desenrotllament de la Generalitat Valenciana és contribuir a la sensibilització de la societat de la Comunitat Valenciana per mitjà de projectes d'educació al desenvolupament i altres activitats de sensibilització.
  
En les dues últimes dècades els països del Nord s'han vist inundats d'imatges procedents de països del Sud, moltes d'elles sensacionalistes. Estes crides a la solidaritat han tingut com resultat la mobilització de recursos econòmics per a pal·liar dites situacions. No obstant, com a contrapartida, han propiciat una visió esbiaixada de la realitat dels països del mal anomenat Tercer Món, descuidant la importància de transmetre també aspectes positius.
  
La Direcció General de Cooperació al Desenvolupament i Relacions Externes, conscient que certes imatges difoses pels mitjans de comunicació poden desvirtuar el treball que es realitza en els països del Sud, ha impulsat el concurs internacional de fotografia Objectiu Obert, amb l'objectiu de fomentar entre els professionals de la fotografia l'ús del codi ètic de conducta en missatges i imatges referents als països desfavorits, generar a partir de les imatges una actitud de respecte i tolerància cap a altres cultures, així com una postura compromesa i inclús crítica davant dels esdeveniments, i invitar als jóvens i la societat en general a fer una reflexió sobre la vida, costums i problemes dels països desfavorits.
  
Per això, en ús de les facultats que em conferix l'article 35 de la Llei 5/1983, de Govern Valencià, i l'article 47.11 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991,
  
ORDENE
  
Article 1
  
Convocar la segona edició del concurs internacional de Fotografia Cooperació al Desenvolupament, Objectiu Obert - Solidària 2004 i aprovar les bases per què es regula esta convocatòria, que s'inclouen com annex I d'esta orde.
  
Article 2
  
Els premis concedits en virtut d'esta convocatòria seran sufragats a càrrec del capítol IV, línia de subvenció amb codi comptable T5007, Programa 134.10 Cooperació Internacional al Desenvolupament, del Pressupost de la Generalitat Valenciana per a l'any 2004, en els termes previstos en la base 9 de l'annex I d'esta orde.
  
DISPOSICIONS FINALS
  
Primera
  
S'autoritza a la directora general de Cooperació al Desenvolupament i Relacions Externes a adoptar les mesures oportunes per al compliment i el desenvolupament d'esta orde, i per a resoldre les incidències que es plantegen en el seu desenvolupament i execució.
  
Segona
  
La present orde entrarà en vigor l'endemà al de la seua publicació en el Diari Oficial de la Generalitat Valenciana.
  
Tercera
  
Contra el present acte, que posa fi a la via administrativa, podran els interessats interposar, potestativament, recurs de reposició davant del conseller de Presidència, en el termini d'un mes, comptat des de l'endemà al de la seua publicació, de conformitat amb el que preveu els articles 116 i 117 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la seua publicació, de conformitat amb el que preveu els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 28 d'abril de 2004
  
El conseller de Presidència
  
ALEJANDRO FONT DE MORA TURÓN
  
ANNEX I
  
Bases per les quals es regula la segona edició del Concurs Internacional de Fotografia Cooperació al Desenvolupament Objectiu Obert - Solidària 2004.
  
Base 1. Objecte del concurs
  
Constituïx l'objecte del concurs convocat a través d'estes bases, la regulació i concessió dels premis corresponents a la segona edició del Concurs Internacional de Fotografia Cooperació al Desenvolupament: Objectiu Obert - Solidària 2004.
  
Base 2. Participants
  
Podran participar en esta convocatòria fotògrafs professionals i de premsa majors d'edat, de qualsevol nacionalitat, que treballen en l'àmbit de la cooperació internacional al desenvolupament.
  
Base 3. Condicions tècniques de les fotografies
  
1. Hauran de ser originals.
  
2. Podran ser en blanc i negre o color, sempre que no siguen transparències ni reproduccions, muntades en passe par tout o qualsevol altre suport rígid.
  
3. La grandària serà entre 30 x 50 cm de mínim i 45 x 75 cm de màxim, indiferentment en posició vertical o horitzontal.
  
4. Hauran d'anar acompanyades d'un cd rom amb la fotografia en format digital i d'alta resolució.
  
5. Han de fer referència a la problemàtica dels països desfavorits.
  
6. Han d'haver-se fet durant l'any 2003, amb la intenció de ser publicades.
  
7. No ha d'haver-se obtingut cap premi en el moment de la seua presentació al concurs.
  
8. S'admetrà un màxim de dues fotografies per autor.
  
Base 4. Contingut de les obres
  
Els treballs presentats hauran de respectar el codi de conducta d'imatges i missatges a propòsit del tercer món, aprovat per l'assemblea general del comité d'enllaç de les organitzacions no governamentals europees. Segons este, les imatges han de propiciar el coneixement objectiu de les realitats dels països del Sud, mostrar absolut respecte per la dignitat de les persones i dels pobles, destacar valors com la justícia, la solidaritat i la responsabilitat, i intentar mostrar el paper de la dona com a protagonista del desenvolupament en els països del Sud.
  
Al mateix temps, hauran d'evitar missatges i imatges catastrofistes, idíl·liques, generalitzadores i discriminatòries, o que expressen superioritat d'uns països sobre altres, a persones com a objectes de la nostra llàstima i no com a socis en el treball conjunt de desenvolupament.
  
Base 5. Presentació d'originals
  
Sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els concursants que desitgen participar en la present convocatòria de premis hauran de presentar les seues obres fotogràfiques preferentment en el Registre de la Direcció General de Cooperació al Desenvolupament i Relacions Externes, siti en la C/ Juristes, 10, 46829 València, bé personalment o per correu o missatgeria.
  
Els treballs, sense firmar, aniran acompanyats obligatòriament de:
  
a) El cd rom a què es referix la base 3 punt 4.
  
b) Declaració jurada en la qual es manifeste tindre la condició de fotògraf professional i de premsa i que la fotografia ha sigut presa durant l'any 2003 amb la intenció de ser publicada.
  
c) El corresponent butlletí triple d'inscripció que figura com annex II d'esta orde. La part superior del mateix, al costat d'una fotocòpia del DNI o passaport i les dades personals, hauran d'introduir-se en un sobre que rebrà un nombre de registre i quedarà en poder de la Direcció General de Cooperació al Desenvolupament i Relacions Externes. La part central serà segellada i registrada i tornada a l'autor. La part inferior haurà de ser fixada per darrere de l'obra.
  
Base 6. Termini de presentació
  
El termini de presentació de les fotografies serà de 30 dies naturals, comptats a partir del dia següent al de la publicació de la present convocatòria en el Diari Oficial de la Generalitat Valenciana.
  
Base 7. Exposició i preselecció de les obres
  
Les obres que reunisquen els requisits sol·licitats quant a l'autor, condicions tècniques, contingut i presentació, s'exposaran en el lloc i dates que oportunament seran comunicades públicament, sense necessitat d'autorització expressa dels autors respectius.
  
De totes les obres exposades, el públic assistent a l'exposició preseleccionarà, per mitjà de votació, les fotografies que seran avaluades pel jurat, fins a un terç de les mateixes.
  
Base 8. Resolució del concurs
  
1. Per a la resolució del concurs es constituirà un jurat presidit per la directora general de Cooperació al Desenrotllament i Relacions Externes de la Generalitat Valenciana o persona en qui delegue, i integrat pels següents vocals:
  
- La secretària autonòmica de Cultura de la Generalitat Valenciana o persona en qui delegue.
  
- Un representant de l'Agència Efe.
  
- Un representant de les ONGD de la Comunitat Valenciana.
  
- Un funcionari de la Direcció General de Cooperació al Desenvolupament i Relacions Externes, que actuarà com a secretari, amb veu i sense vot.
  
2. Prèviament a la clausura de l'exposició de fotografies presentades al concurs, el jurat examinarà els treballs preseleccionats i formularà la corresponent proposta de resolució de la convocatòria, a fi de premiar aquelles obres que, al seu parer, posseïsquen un millor nivell de percepció visual i creativa, representen una situació o succés de rellevància social i humana succeït l'any 2003, suposen una reflexió sobre la vida, costums i problemes dels països desfavorits, generen una actitud de respecte i tolerància cap a altres cultures, i adopten una postura compromesa i crítica cap eixos esdeveniments. El jurat podrà declarar deserts els premis.
  
3. El funcionament del jurat s'ajustarà al règim previst en els articles 22 a 27 de la Llei 30/1992, de Règim Jurídic de les Administracions Públiques i del Procediment Administratiu Comú.
  
4. La competència per a resoldre la present convocatòria correspon al conseller de Presidència de la Generalitat Valenciana, previ acord vinculant del jurat.
  
5. El termini per a resoldre serà de sis mesos des de la data de la publicació de la convocatòria en el Diari Oficial de la Generalitat Valenciana. Transcorregut el dit termini sense que s'haja produït resolució expressa, els participants podran entendre que les seues fotografies no han sigut premiades.
  
6. La resolució per la qual es concedisquen els premis serà publicada en el Diari Oficial de la Generalitat Valenciana.
  
Base 9. Premis
  
S'establix un primer premi i dos accèssit, consistents en diplomes acreditatius de tal condició.
  
El guanyador del primer premi rebrà, a més del diploma, la quantitat líquida de tres mil euros (3.000 e), una vegada deduïts, si és procedent, els pertinents imposts o retencions d'aplicació.
  
El guanyador del primer accèssit rebrà, a més del diploma, la quantitat líquida de dos mil euros (2.000 e), una vegada deduïts, si és procedent, els pertinents imposts o retencions d'aplicació.
  
El guanyador del segon accèssit rebrà, a més del diploma, la quantitat líquida de mil euros (1.000 e), una vegada deduïts, si és procedent, els pertinents imposts o retencions d'aplicació.
  
La decisió dels premis serà notificada directament als premiats de forma immediata i amb suficient antelació.
  
Base 10. Drets sobre les obres fotogràfiques
  
Els participants del concurs s'obliguen a cedir a la Generalitat Valenciana tots els drets d'explotació dels treballs fotogràfics, i la Generalitat Valenciana podrà realitzar per si mateixa o a través de terceres persones físiques o jurídiques la reproducció, distribució o publicació a grandària natural o reduïda dels mateixos, per al que queda expressament autoritzada per tots els participants en el present concurs, sense necessitat de cap autorització per part dels seus autors.
  
Així mateix, els participants seran responsables del contingut dels treballs presentats, així com de les reclamacions que es puguen formular per drets d'imatge.
  
Base 11 . Obres premiades
  
Les fotografies premiades quedaran en propietat de la Direcció General de Cooperació al Desenvolupament i Relacions Externes.
  
Base 12. Devolució de les obres no premiades
  
Les fotografies no premiades podran arreplegar-se en les oficines de la Direcció General de Cooperació al Desenvolupament i Relacions Externes, durant un període de dos mesos naturals a partir del dia següent a la clausura de Objectiu obert - Solidaria 2004.
  
Finalitzat el termini de devolució, s'entendrà que els autors o amos de les fotografies no retirades, renuncien als seus drets sobre les mateixes, i passaran a ser propietat de la Generalitat Valenciana.
  
Base 13. Obligacions dels beneficiaris
  
La Subsecretaria de la Conselleria de Presidència de la Generalitat Valenciana requerirà als beneficiaris del citat premi perquè, en compliment de la vigent normativa pressupostària i de concessió d'ajudes i de subvencions, aporten els documents necessaris per a lliurar el premi al seu favor, molt especialment aquells que acrediten, respectivament, de trobar-se al corrent de les obligacions fiscals i davant de la Seguretat Social, així com si s'han obtingut altres ajudes o subvencions d'administracions o ens públics distints a la Presidència de la Generalitat Valenciana per a la mateixa finalitat objecte de col·laboració econòmica per part d'esta última, als efectes d'allò que s'ha previst per l'article 47, punt 4, apartat b) del Text Refós de la Llei d'Hisenda Pública de la Generalitat Valenciana (TRLHPGV), en la redacció donada per l'article 20 de la Llei 14/1997, de 29 de desembre, de la Generalitat Valenciana, de mesures de gestió administrativa i financera i d'organització de la Generalitat Valenciana, lloc en relació amb l'article 47, punt 8, del TRLHPGV.
  
Base 14. Acceptació de les bases
  
La participació en el present concurs suposa la total acceptació de les presents bases.
  
Base 15. Publicitat
  
A estes bases se'ls donarà publicitat per mitjà de la seua difusió en forma d'extracte, i si fóra possible, per mitjà de la inserció dels corresponents anuncis en els periòdics de màxima difusió de la Comunitat Valenciana, així com en internet.
  
ANNEX II
  
Butlletí triple d'inscripció
  
Número de registre:
  
Autor/a:
  
DNI o passaport:
  
Nacionalitat:
  
Adreça:
  
Població:
  
Telèfon:
  
E-mail:
  
Títol de l'obra:
  
Fitxa per a la Direcció General de Cooperació al Desenvolupament i Relacions Externes
  
Número de registre:
  
Autor/a:
  
DNI/passaport:
  
Nacionalitat:
  
Direcció:
  
Població:
  
Telèfon:
  
E-mail:
  
Títol de l'obra:
  
Resguard per a l'autor o autora
  
Número de registre:
  
Títol de l'obra: